KIRJALLINEN KYSYMYS P-0952/00

esittäjä(t): Hiltrud Breyer (Verts/ALE) komissiolle

(22. maaliskuuta 2000)

Aihe: Schloenin ampumaratahanke

Mecklenburg-Vorpommernin paikallisten kansalaisaktivistien ja Bündnis 90/die Grünen -ryhmän Müritzin piiritoimiston antamat raportit osoittavat, että osavaltion hallitus ei ole toiminut tähän mennessä tarpeeksi tehokkaasti Schloenin ampumaratahankkeen (24 ampumapaikkaa) estämiseksi. Schloenin kunnan Greifswaldin yliopistolla teettämän tutkimuksen ja Saksan luonnonsuojeluliiton (NABU) varapuheenjohtajan, professori Succowin, lausunnon mukaan kyseinen alue on erityisen lajirikas ja sillä esiintyy ensisijaisiksi luokiteltavia lajeja, mistä syystä se pitäisi merkitä luontotyyppidirektiivin mukaiseksi alueeksi ja EU:n lintujensuojelualueeksi. Myös Saksan ympäristö- ja luonnonsuojeluliitto (BUND) on esittänyt tämän asian osavaltion hallitukselle.

1. Onko komissio tietoinen, että tämä tarkoittaa sitä, että luontotyyppidirektiivin mukaisiksi ilmoitettujen suojelualueiden merkintä tehtiin epätäydellisesti Mecklenburg-Vorpommernissa?

2. Onko komissio sitä mieltä, että alue on välittömästi merkittävä EY:n lintujensuojeludirektiivin mukaiseksi suojelualueeksi ja ilmoitettava luontotyyppidirektiivin mukaiseksi alueeksi?

3. Onko komissio tietoinen, että asiasta vastaava ministeriö ei tue Schloenin kuntaa riittävästi ampumaratahankkeen estämiseksi, vaikka hankkeen kielteiset seuraukset ovat ilmeiset (muun muassa merikotkan pesän, kurkien pesimäpaikkojen ja ruisrääkkäyhdyskunnan tuhoutuminen sekä muuttolintujen jatkuva häirintä Müritzin kansallispuiston ja Torgelow- sekä Varchentinjärven muodostaman alueen välillä)?

4. Onko komissio tietoinen, että ampumaseuralle on esitetty useita ekologisesti kestäviä vaihtoehtoja hankkeen toteuttamispaikaksi, mutta jokainen niistä on hylätty?

5. Onko komissio tietoinen, että lupien myöntämisestä vastaava viranomainen teki vakavia virheitä lupamenettelyn yhteydessä ja että asiaa ei ole vieläkään oikaistu?

Margot Wallströmin komission puolesta antama vastaus

(27. huhtikuuta 2000)

Komissio katsoo, että luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/EEC(1) mukaisia Natura 2000 -alueita on riittämättömästi sekä MecklenburgVorpommernissa että Saksassa yleensäkin. Tämän vuoksi komissio on jo vuosi sitten saattanut asian yhteisön tuomioistuimen käsiteltäväksi ja odottaa sen tuomiota asiassa.

Komissio on myös käynnistänyt oikeudelliset toimet Saksaa vastaan, koska Saksa ei ole osoittanut riittävästi suojelualueita luonnonvaraisten lintujen suojelusta annetun neuvoston direktiivin 79/409/EEC(2) mukaisesti. Komissio on päättänyt saattaa tämänkin asian yhteisön tuomioistuimen käsiteltäväksi.

Komissiolla ei ole käytettävissään tarvittavia tietoja sen määrittelemiseksi, täyttääkö Schloen Natura 2000 -vaatimukset. Se ei myöskään pysty ilman yksityiskohtaisia tietoja vastaamaan yksittäisiin kysymyksiin Schloenissa tai sen läheisyydessä toteutettavista hankkeista.

Jos on olemassa todisteita Euroopan yhteisön lainsäädännön rikkomisesta, parlamentin jäsentä pyydetään toimittamaan komissiolle yksityiskohtaisempia tietoja direktiivin 92/43/ETY tai 79/409/ETY nojalla. Tällaiset tiedot koskevat esimerkiksi yhteisön tärkeinä pitämien lajien ja luontotyyppien alueiden merkityksen arviointia mainittujen direktiivien vaatimusten mukaisesti. Mitä tulee mainittuun hankkeeseen, on

todistettava sen merkittävä vaikutus ja osoitettava, että on olemassa vaihtoehtoisia ratkaisuja. Lisäksi tarvitaan tietoja sen maantieteellisestä sijainnista, rajoista ja Natura 2000 -arvosta, jo suunnitelluista korvaavista toimenpiteistä ja muista tapaukseen vaikuttavista seikoista.

(1) EYVL L 206, 22.7.1992.

(2) EYVL L 103, 25.4.1979.